Visa teatas kolmapäeval, et Visa kaardi omanikud Eestis saavad kasutada Apple Pay makselahendust seoses teenuse laienemisega 13 Euroopa riigi turule. Monese teatel on see makselahendus kättesaadav ka Mastercardi omanikele.

Praegu toetavad Apple Pay makseid Eestis vaid veebipangad Monese, Revolut ja N26. Ühtegi siinset suurpanka Apple Pay toetajate nimekirjas veel ei ole.

Apple Pay töötab samades viipemakseterminalides, mis on juba kaubanduses laialt levinud ning kus ostjad saavad kasutada oma deebet- ja krediitkaarte viipemakseteks. Nüüdseks on ligi 90 protsenti Eesti müügipunktidest varustatud viipemakseid võimaldavate kaardimakseterminalidega. Aastaks 2020 aktsepteerivad kõik makseterminalid viipemakseid.

"Apple Pay käivitamine Eestis ühes Visa tõendustehnoloogiaga muudab kindlasti viisi, kuidas siinsed tarbijad oma igapäevaseid oste sooritavad," ütles Visa Põhja- ja Baltimaade regiooni juht Henning Holtan.

"iOS-i klientidega rääkides on tekkinud teadmine, et Apple Pay järel on suur nõudlus ja paljude jaoks on see hädavajalik," sõnas Monese asutaja ja juht Norris Koppel.

Kui kasutada krediit- või deebetkaarti koos Apple Payga, ei salvestata kaardi tegelikke numbreid seadmesse ega Apple'i serveritesse. Selle asemel määratakse kliendi seadmele ainulaadne krüptitud kontonumber, mis salvestatakse turvaliselt seadme turvaelementi. Iga tehing autoriseeritakse ühekordseks kasutamiseks mõeldud ainulaadse dünaamilise turvakoodiga.

Kui näiteks iPhone varastatakse, siis saab oma digitaalse kontonumbri kohe deaktiveerida panga kaudu, ilma et selleks peaks blokeerima või välja vahetama füüsilist kaarti.